UPA มั่นใจผลงานปีนี้เทิร์นอะราวด์ เดินหน้ากวาดรายได้ “โซลาร์ฯเวียดนาม” 46.7MW
UPA มั่นใจผลงานปีนี้เทิร์นอะราวด์ เดินหน้ากวาดรายได้ “โซลาร์ฯเวียดนาม” 46.7MW
26 ส.ค. 2563

นายวิชญ์ สุวรรณศรี รักษาการประธานเจ้าหน้าที่บริหาร บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA เปิดเผยว่า บริษัทได้เข้าซื้อขายหุ้น ในบริษัท AIDC Solar Power Number 1 Pte. Ltd. ซึ่งเป็นบริษัทจดทะเบียนจัดตั้งตามกฎหมายสิงคโปร์ในสัดส่วน 96% ของหุ้นสามัญของบริษัท Binh Thuan Solar Power Investment Joint Stock Company (B-Solar) ที่ดำเนินโครงการโรงไฟฟ้าพลังงานแสงอาทิตย์ Song Luy 1 Solar Power Plant ในเวียดนาม ในราคารวมทั้งสิ้น 23.92 ล้านดอลลาร์สหรัฐฯ หรือประมาณ 748.99 ล้านบาท จำนวน 1 โครงการ ขนาดกำลังการผลิตติดตั้ง 46.7 เมกะวัตต์
โดยโครงการดังกล่าวเป็นโครงการที่ได้ดำเนินการเชิงพาณิชย์แล้วตั้งแต่วันที่ 16 พฤษภาคม 2562 เป็นผู้ผลิตและจำหน่ายไฟฟ้าจากพลังงานแสงอาทิตย์ให้กับ Vietnam Electricity (EVN) ตามสัญญาซื้อขายไฟฟ้าขนาด 46.7 เมกะวัตต์ติดตั้ง (MW) เป็นระยะเวลา 20 ปี นับจากวันที่ดำเนินการเชิงพาณิชย์ ส่งผลให้บริษัทฯ รับรู้รายได้ และกำไรเข้ามาทันที
ทั้งนี้บริษัทยังมีโครงการโรงไฟฟ้าพลังงานแสงอาทิตย์ และลมในประเทศและต่างประเทศ 2-3 โครงการที่อยู่ระหว่างการเจรจา โดยโครงการดังกล่าวอยู่ในประเทศเพื่อนบ้านกลุ่ม CLMV
รักษาการประธานเจ้าหน้าที่บริหาร กล่าวอีกว่า บริษัทฯเชื่อมั่นว่า ผลประกอบการปีนี้จะสามารถเทิร์นอะราวด์สามารถพลิกกลับมามีกำไรได้ โดยการเข้าซื้อโครงการโรงไฟฟ้าต่าง ๆ จะช่วยผลักดันรายได้ และกำไรในช่วง 1-2 ปีข้างหน้า ทำให้บริษัทฯเติบโตอย่างมีศักยภาพ  ขณะที่ความคืบหน้าโครงการโรงไฟฟ้าที่ประเทศพม่า โครงการโรงไฟฟ้าก๊าซธรรมชาติ กำลังการผลิต 200 เมกะวัตต์ปัจจุบันอยู่ระหว่างการเจรจาต่อรองสัญญาซื้อขายไฟฟ้ากับกระทรวงไฟฟ้า และพลังงานของพม่า (MOEE) ซึ่งคาดว่าจะเห็นเร็วๆนี้
“โครงการโรงไฟฟ้าพลังงานแสงอาทิตย์โครงการสหกรณ์ฯ ทั้ง 3 โครงการ มีกำลังการผลิตรวมอยู่ที่ 7.95 เมกะวัตต์ และโครงการในต่างประเทศ รวมถึง รวมถึงโครงการผลิตน้ำประปาในสาธารณรัฐประชาธิปไตยประชาชนลาว (สปป.ลาว)เป็นไปตามแผนการที่วางไว้ เพื่อช่วงผลักดันผลประกอบการในอนาคตให้มีทิศทางที่ดีขึ้นและสามารถสร้างผลตอบแทนที่ดีให้กับผู้ถือหุ้นของบริษัทฯ” นายวิชญ์ กล่าว